CELEX: 52021PC0027
Language: mt
Date: 2021-01-27
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ rigward l-emenda tal-Appendiċi 1 tal-Anness XII (Akkwist Pubbliku) tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra

IL-KUMMISSJONI EWROPEA
            Brussell, 27.1.2021
            COM(2021) 27 final
            2021/0014(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ rigward l-emenda tal-Appendiċi 1 tal-Anness XII (Akkwist Pubbliku) tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kumitat għall-Kummerċ tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, l-Ekwador u l-Perù, min-naħa l-oħra (“il-Ftehim Kummerċjali”), u b’mod partikolari l-Artikolu 191 tiegħu. 
            
            
               L-Artikolu 191 tal-Ftehim Kummerċjali jistipula l-proċeduri li bihom Parti tista' timmodifika jew tirrettifika l-kopertura tagħha tal-akkwist taħt it-Titolu VI tal-Ftehim Kummerċjali. 
            
            
               Is-Subtaqsima 1 (“Entitajiet tal-gvern ċentrali”) tat-Taqsima A tal-Appendiċi 1 tal-Anness XII (“Akkwist Pubbliku”) tal-Ftehim Kummerċjali tispeċifika l-entitajiet tal-gvern ċentrali tal-Kolombja li l-akkwist tagħhom huwa kopert mit-Titolu VI.
            
            
               Fil-laqgħa tas-Sottokumitat dwar l-Akkwist Pubbliku mill-Gvern tas-17 ta’ Ottubru 2019, li saret f’Bogota, il-Kolombja infurmat lill-Unjoni bl-intenzjoni tagħha li taġġorna l-lista ta’ entitajiet tal-akkwist fil-livell ċentrali billi żżid sitt aġenziji maħluqa wara l-2011, li jappartjenu għal-livell eżekuttiv. Fiż-żmien tal-konklużjoni tan-negozjati għall-Ftehim Kummerċjali bejn l-Unjoni u l-Kolombja fl-2010, il-kompetenzi attwalment imwettqa minn tali aġenziji kienu eżerċitati minn entitajiet tal-akkwist fil-livell ministerjali. Dawk l-aġenziji bħalissa ma jidhrux fil-lista ta’ entitajiet tal-akkwist fil-livell ċentrali fil-kopertura tal-Kolombja.
            
            
               L-Unjoni u l-Kolombja jaqblu li jimmodifikaw is-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali. L-Unjoni u l-Kolombja jaqblu li tali aġġornament ma għandux jirrikjedi aġġustamenti kumpensatorji, peress li hija emenda minuri skont l-Artikolu 191(2) tal-Ftehim Kummerċjali.
            
            
               Id-Deċiżjoni li tiġi modifikata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali tista’ tiġi adottata fil-Kumitat għall-Kummerċ stabbilit mill-Ftehim Kummerċjali bejn l-Unjoni u l-Kolombja (“il-Pajjiż Andean firmatarju kkonċernat”), skont il-paragrafu 3 tal-Artikolu 14 tal-Ftehim Kummerċjali flimkien mal-paragrafu 4 tal-Artikolu 12, peress li tirrigwarda esklużivament ir-relazzjoni bilaterali bejniethom.
            
            
               2.Il-Kuntest tal-proposta
            
            
               2.1.Il-Ftehim Kummerċjali 
            
            
               Il-Ftehim Kummerċjali għandu l-għan li jiftaħ is-swieq u jżid l-istabbiltà tar-relazzjoni kummerċjali bejn l-Unjoni Ewropea u l-Istati Membri tagħha, u l-Kolombja, l-Ekwador u l-Perù.
            
            
               Wieħed mill-objettivi ewlenin tal-Ftehim Kummerċjali huwa l-ftuħ effettiv u reċiproku tas-swieq tal-Akkwist Pubbliku tal-Partijiet. L-objettivi tat-Titolu VI tal-Ftehim Kummerċjali dwar l-akkwist pubbliku huma tnejn: biex jiġu stabbiliti d-dixxiplini tal-akkwist li jimmiraw li jiżguraw li l-kuntratti pubbliċi jiġu konklużi b’mod trasparenti, effiċjenti u nondiskriminatorju u li jinfetħu reċiprokament is-swieq tal-akkwist għall-offerenti, għall-prodotti u għas-servizzi mingħand il-Parti l-oħra. Fid-dawl ta’ dan, l-Unjoni u l-Kolombja nnegozjaw bilateralment aċċess reċiproku għall-offerti ta’ xulxin kif definit fil-kopertura tal-kapitolu dwar l-akkwist pubbliku mill-gvern. Il-kopertura tal-kapitolu dwar l-akkwist pubbliku tiddefinixxi għal liema akkwisti individwali japplikaw ir-regoli proċedurali u sostantivi nnegozjati. 
            
            
               L-Unjoni u l-Kolombja jaqblu li l-lista ta’ entitajiet tal-akkwist fil-livell ċentrali tal-Kolombja għandha tiġi aġġornata billi jiżdiedu dawk is-sitt aġenziji kif stabbilit f’din id-Deċiżjoni. 
            
            
               Għaldaqstant, l-Unjoni u l-Kolombja jaqblu li jimmodifikaw is-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali mingħajr aġġustamenti kumpensatorji, peress li din hija emenda minuri skont l-Artikolu 191(2) tal-Ftehim Kummerċjali.
            
            
               2.2.Il-Kumitat għall-Kummerċ 
            
            
               Il-Kumitat tal-Kummerċ stabbilit skont l-Artikolu 12 tal-Ftehim Kummerċjali jissorvelja u jiffaċilita l-operat tal-Ftehim Kummerċjali u l-applikazzjoni korretta tad-dispożizzjonijiet tiegħu; jevalwa r-riżultati tal-applikazzjoni tal-Ftehim Kummerċjali, b’mod partikolari l-evoluzzjoni tar-relazzjonijiet kummerċjali u ekonomiċi bejn il-Partijiet; jagħmel superviżjoni tax-xogħol tal-korpi speċjalizzati kollha stabbiliti skont il-Ftehim Kummerċjali u jirrakkomanda kwalunkwe azzjoni meħtieġa; jevalwa u jadotta deċiżjonijiet rigward kwalunkwe suġġett li ssir referenza għalih mill-korpi speċjalizzati; u jadotta r-regoli ta’ proċedura tiegħu stess, kif ukoll l-iskeda tal-laqgħat tiegħu u jistabbilixxi l-aġenda għal-laqgħat tiegħu. Il-Kumitat Kummerċjali jadotta d-deċiżjonijiet tiegħu b’kunsens. Id-deċiżjonijiet adottati huma vinkolanti fuq il-Partijiet, u l-Partijiet jieħdu l-miżuri xierqa kollha biex jimplimentawhom. Fil-każijiet imsemmija fl-Artikolu 12 (4) tal-Ftehim Kummerċjali, kwalunkwe deċiżjoni għandha tiġi adottata mill-Unjoni u l-Pajjiż Andean firmatarju kkonċernat u għandu jkollha effett biss bejn dawk il-Partijiet, sakemm tali deċiżjonijiet ma jaffettwawx id-drittijiet u l-obbligi ta’ Pajjiż Andean firmatarju ieħor (l-Artikolu 14 paragrafu 3).
            
            
               2.3.L-att previst tal-Kumitat tal-Kummerċ 
            
            
               Fis-17 ta’ Ottubru 2019, fis-Sitt Sottokumitat dwar l-Akkwist Pubbliku mill-Gvern, li sar f’Bogota, il-Kolombja infurmat lill-Unjoni bl-intenzjoni tagħha li taġġorna l-lista ta’ entitajiet tal-akkwist fil-livell ċentrali billi żżid sitt aġenziji maħluqa wara l-2011, li jappartjenu għal-livell eżekuttiv. 
            
            
               L-għan tal-att previst huwa li jġib modifika fis-Subtaqsima 1 (“Entitajiet tal-gvern ċentrali”) tat-Taqsima A tal-Appendiċi 1 tal-Anness XII (“Akkwist Pubbliku”) tal-Ftehim Kummerċjali li jispeċifika liema entitajiet tal-gvern ċentrali tal-Kolombja huma koperti taħt it-Titolu VI.
            
         
         
            
               Il-modifika proposta se taġġorna l-lista tal-entitajiet tal-akkwist fil-livell ċentrali billi żżid sitt aġenziji maħluqa wara l-2011, li jappartjenu għal-livell eżekuttiv.
            
            
               L-att previst għandu jsir vinkolanti għall-Partijiet f’konformità mal-Artikolu 14 paragrafu 2 tal-Ftehim Kummerċjali, li jipprevedi: “Id-deċiżjonijiet adottati mill-Kumitat għall-Kummerċ għandhom jorbtu lill-Partijiet, li għandhom jieħdu l-miżuri kollha meħtieġa sabiex jimplimentawhom.”
            
            
               3.Il-pożizzjoni li għandha tittieħed f’isem l-Unjoni
            
            
               Il-Kunsill huwa mitlub jadotta d-deċiżjoni li tistabbilixxi l-pożizzjoni, li għandha tiġi adottata f’isem l-Unjoni Ewropea, dwar abbozz ta’ deċiżjoni tal-Kumitat tal-Kummerċ bejn l-Unjoni Ewropea u l-Kolombja u l-Perù li timmodifika s-Subtaqsima 1 (“Entitajiet tal-gvern ċentrali”) tat-Taqsima A tal-Appendiċi 1 tal-Anness XII (“Akkwist Pubbliku”) tal-Ftehim Kummerċjali li jispeċifika liema entitajiet tal-gvern ċentrali tal-Kolombja huma koperti taħt it-Titolu VI.
            
            
               Il-pożizzjoni li għandha tiġi adottata, f’isem l-Unjoni Ewropea, dwar l-emenda proposta għandha tkun skont l-abbozz tad-Deċiżjoni tal-Kumitat għall-Kummerċ mehmuża ma’ din id-Deċiżjoni. 
            
            
               L-emenda msemmija għandha l-għan li taġġorna l-lista ta’ entitajiet tal-akkwist fil-livell ċentrali billi żżid sitt aġenziji maħluqa wara l-2011, li jappartjenu għal-livell eżekuttiv. Fiż-żmien tal-konklużjoni tan-negozjati għall-Ftehim Kummerċjali bejn l-Unjoni u l-Kolombja fl-2010, il-kompetenzi attwalment imwettqa minn tali aġenziji kienu eżerċitati minn entitajiet tal-akkwist fil-livell ministerjali. Dawk l-aġenziji bħalissa ma jidhrux fil-lista ta’ entitajiet tal-akkwist fil-livell ċentrali fil-kopertura tal-Kolombja. 
            
            
               L-Artikolu 191 (“Modifiki u Rettifiki tal-Kopertura”) tal-Ftehim Kummerċjali jipprevedi l-possibbiltà li tiġi mmodifikata l-kopertura tat-Titolu VI dwar l-Akkwisti Pubbliċi. Skont il-paragrafu 4 tal-Artikolu 191, il-Kumitat għall-Kummerċ għandu s-setgħa li jaqbel dwar kwalunkwe modifika proposta bħal din għall-Partijiet biex jimmodifikaw l-Anness rilevanti, jiġifieri l-Anness XII (“Akkwist Pubbliku”) tal-Ftehim Kummerċjali.
            
            
               Meta wieħed iqis li d-deċiżjoni għandu jkollha effett biss bejn l-Unjoni u l-Kolombja, id-deċiżjoni tista’ tiġi adottata fil-Kumitat għall-Kummerċ mill-Unjoni u mill-Kolombja, peress li tikkonċerna esklużivament ir-relazzjoni bilaterali ta’ bejniethom skont l-Artikolu 14 paragrafu 3 tal-Ftehim.
            
            
               Il-proposta taqa’ taħt il-kompetenza esklużiva tal-Unjoni Ewropea. Għaldaqstant, il-prinċipju tas-sussidjarjetà ma japplikax. 
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  1
               .
            
            
               4.1.2.Applikazzjoni għal dan il-każ
            
            
               Il-Kumitat għall-Kummerċ huwa korp imwaqqaf bi ftehim, jiġifieri l-Ftehim Kummerċjali bejn l-Unjoni Ewropea u l-Istati Membri tagħha minn naħa u l-Kolombja u l-Perù min-naħa l-oħra.
            
            
               Id-Deċiżjoni li l-Kumitat għall-Kummerċ irid jadotta tikkostitwixxi att b’effetti legali vinkolanti, skont l-Artikolu 14 il-paragrafu 2 tal-Ftehim Kummerċjali. L-att previst ma jissupplimentax u ma jemendax il-qafas istituzzjonali tal-Ftehim Kummerċjali.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
         
         
            
               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi b’mod ewlieni fuq l-objettiv u l-kontenut tal-att previst li għalih tkun qed tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst, jiġifieri l-estensjoni tal-kopertura tal-akkwist taħt it-Titolu VI tal-Ftehim Kummerċjali, jaqgħu taħt il-politika kummerċjali komuni.
            
            
               Il-bażi ġuridika sostantiva tad-deċiżjoni proposta hija, għalhekk, l-Artikolu 207 TFUE u b’mod partikolari l-paragrafu 4 tiegħu. 
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4) tat-TFUE flimkien mal-Artikolu 218(9) tiegħu.
            
            
               5.Pubblikazzjoni tal-att previst
            
            
               Billi l-att tal-Kunsill se jemenda s-Sottotaqsima 1 (“Entitajiet tal-gvern ċentrali”) tat-Taqsima A tal-Appendiċi 1 tal-Anness XII (“Akkwist Pubbliku”) tal-Ftehim Kummerċjali, huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.
            
            
               2021/0014 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ rigward l-emenda tal-Appendiċi 1 tal-Anness XII (Akkwist Pubbliku) tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
            
            
               Wara li kkunsidra l-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra, u b’mod partikolari l-Artikolu 191 tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi: 
            
            
               (1)Il-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, ġie ffirmat mill-Unjoni f’konformità mad-Deċiżjoni tal-Kunsill 2012/735/UE
                  2
                 u ġie applikat b’mod proviżorju mill-1 ta’ Marzu 2013 bejn l-Unjoni u l-Perù, u mill-1 ta’ Awwissu 2013 bejn l-Unjoni u l-Kolombja. Il-Ftehim Kummerċjali ġie emendat bil-Protokoll tal-Adeżjoni tal-Ekwador
                  3
               , li ġie ffirmat fil-11 ta’ Novembru 2016 f’konformità mad-Deċiżjoni tal-Kunsill (UE) 2016/2369
                  4
                u ġie applikat b’mod proviżorju mill-1 ta’ Jannar 2017 (“il-Ftehim Kummerċjali”). 
            
            
               (2)Skont l-Artikolu 14(3), flimkien mal-Artikolu 12(4), tal-Ftehim Kummerċjali, tista’ tiġi adottata deċiżjoni fi ħdan il-Kumitat tal-Kummerċ stabbilit mill-Ftehim Kummerċjali bejn l-Unjoni u l-Kolombja meta tkun relatata esklussivament mar-relazzjoni bilaterali bejniethom.
            
            
               (3)Il-Kumitat għall-Kummerċ se jadotta d-deċiżjoni li jemenda s-Sottotaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali billi jżid sitt aġenziji mal-lista tal-entitajiet tal-akkwist fil-livell ċentrali għall-Kolombja. 
            
         
         
            
               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għall-Kummerċ, peress li d-deċiżjoni li tiġi emendata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali se tkun vinkolanti għall-Unjoni, skont l-Artikolu 14(2) tal-Ftehim Kummerċjali. 
            
            
               (5)L-Artikolu 191 tal-Ftehim Kummerċjali jistipula l-proċeduri li bihom Parti tista' timmodifika jew tirrettifika l-kopertura tagħha tal-akkwist taħt it-Titolu VI tal-Ftehim Kummerċjali. 
            
            
               (6)Is-Subtaqsima 1 dwar l-entitajiet tal-gvern ċentrali tat-Taqsima A tal-Appendiċi 1 tal-Anness XII, dwar l-Akkwist Pubbliku, għall-Ftehim Kummerċjali tispeċifika l-entitajiet tal-gvern ċentrali tal-Kolombja li l-akkwist tagħhom huwa kopert mit-Titolu VI.
            
            
               (7)Fil-laqgħa tas-Sottokumitat dwar l-Akkwist Pubbliku mill-Gvern tas-17 ta’ Ottubru 2019, li saret f’Bogota, il-Kolombja infurmat lill-Unjoni bl-intenzjoni tagħha li taġġorna l-lista ta’ entitajiet tal-akkwist fil-livell ċentrali billi żżid sitt aġenziji maħluqa wara l-2011, li jappartjenu għal-livell eżekuttiv. Fiż-żmien tal-konklużjoni tan-negozjati tal-Ftehim Kummerċjali bejn l-Unjoni u l-Kolombja fl-2010, il-kompetenzi attwalment imwettqa minn tali aġenziji kienu eżerċitati minn entitajiet tal-akkwist fil-livell ministerjali. Dawk l-aġenziji bħalissa ma jidhrux fil-lista ta’ entitajiet tal-akkwist fil-livell ċentrali fil-kopertura tal-Kolombja.
            
            
               (8)L-Unjoni u l-Kolombja jaqblu li l-lista ta’ entitajiet tal-akkwist fil-livell ċentrali tal-Kolombja għandha tiġi aġġornata billi jiżdiedu dawk is-sitt aġenziji. 
            
            
               (9)Huwa għalhekk meħtieġ li tiġi emendata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali. L-Unjoni u l-Kolombja jaqblu li tali aġġornament ma għandux jirrikjedi aġġustamenti kumpensatorji, peress li hija emenda minuri skont l-Artikolu 191(2) tal-Ftehim Kummerċjali, 
            
            
               ADOTTAT DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat għall-Kummerċ għandha tkun ibbażata fuq l-abbozz ta’ Deċiżjoni tal-Kumitat għall-Kummerċ rigward l-emenda tal-Appendiċi 1 tal-Anness XII tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, l-Ekwador u l-Perù, min-naħa l-oħra, mehmuż ma’ din id-Deċiżjoni.
            
            
               Artikolu 2
            
            
               Wara l-adozzjoni tagħha, id-deċiżjoni tal-Kumitat tal-Kummerċ għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-Kawża C-399/12 il-Ġermanja vs il-Kunsill (OIV), ECLI:EU:C:2014:2258, il-paragrafi 61-64. 
               
               
                  
                     (2)
                  
                        Id-Deċiżjoni tal-Kunsill 2012/735/UE tal-31 ta’ Mejju 2012 dwar l-iffirmar, f’isem l-Unjoni Ewropea, u l-applikazzjoni provviżorja, tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (ĠU L 354, 21.12.2012, p. 1).
               
               
                  
                     (3)
                  
                        Il-Protokoll ta’ adeżjoni mal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, biex tittieħed inkonsiderazzjoni l-adeżjoni tal-Ekwador (ĠU L 356, 24,12.2016, p. 3).
               
               
                  
                     (4)
                  
                        Id-Deċiżjoni tal-Kunsill (UE) 2016/2369 tal-11 ta' Novembru 2016 dwar l-iffirmar, f'isem l-Unjoni, u l-applikazzjoni proviżorja tal-Protokoll tal-Adeżjoni mal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, biex tittieħed inkonsiderazzjoni l-adeżjoni tal-Ekwador (ĠU L 356, 24.12.2016, p. 1).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.1.2021
            COM(2021) 27 final
            ANNESS 
            ta' 
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ rigward l-emenda tal-Appendiċi 1 tal-Anness XII (Akkwist Pubbliku) tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra
            
               
         
         
            
               ABBOZZ
            
            
               DEĊIŻJONI 2/2020 TAL-KUMITAT GĦALL-KUMMERĊ BEJN L-UE, IL-KOLOMBJA, IL-PERÙ U L-EKWADOR
            
            
               tal-XX 2021
            
            
               li jemenda l-Appendiċi 1 tal-Anness XII (“Akkwist Pubbliku”) tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda u l-Kolombja, il-Perù u l-Ekwador, min-naħa l-oħra.
            
            
               IL-KUMITAT TAL-KUMMERĊ, 
            
            
               Wara li kkunsidra l-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra, u b’mod partikolari l-Artikolu 191 tiegħu, 
            
            
               Billi: 
            
            
               (1)L-Artikolu 191 tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra (“il-Ftehim Kummerċjali”), jistabbilixxi l-proċeduri li bihom Parti tista’ timmodifika jew tirrettifika l-kopertura tagħha tal-akkwist skont it-Titolu VI tal-Ftehim Kummerċjali. 
            
            
               (2)Is-Subtaqsima 1 dwar l-entitajiet tal-gvern ċentrali tat-Taqsima A tal-Appendiċi 1 tal-Anness XII, għall-Ftehim Kummerċjali tispeċifika l-entitajiet tal-gvern ċentrali tal-Kolombja li l-akkwist tagħhom huwa kopert mit-Titolu VI.
            
            
               (3)Fil-laqgħa tas-Sottokumitat dwar l-Akkwist Pubbliku mill-Gvern tas-17 ta’ Ottubru 2019, li saret f’Bogota, il-Kolombja infurmat lill-Unjoni bl-intenzjoni tagħha li taġġorna l-lista ta’ entitajiet tal-akkwist fil-livell ċentrali billi żżid sitt aġenziji maħluqa wara l-2011, li jappartjenu għal-livell eżekuttiv. Fiż-żmien tal-konklużjoni tan-negozjati għall-Ftehim Kummerċjali bejn l-Unjoni u l-Kolombja fl-2010, il-kompetenzi attwalment imwettqa minn tali aġenziji kienu eżerċitati minn entitajiet tal-akkwist fil-livell ministerjali. Dawk l-aġenziji bħalissa ma jidhrux fil-lista ta’ entitajiet tal-akkwist fil-livell ċentrali fil-kopertura tal-Kolombja. 
            
            
               (4)L-Unjoni u l-Kolombja jaqblu li l-lista ta’ entitajiet tal-akkwist fil-livell ċentrali tal-Kolombja għandha tiġi aġġornata billi jiżdiedu dawk is-sitt aġenziji kif stabbilit f’din id-Deċiżjoni. 
            
            
               (5)Huwa għalhekk meħtieġ li tiġi mmodifikata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali. L-Unjoni u l-Kolombja jaqblu li tali aġġornament ma għandux jirrikjedi aġġustamenti kumpensatorji, peress li hija emenda minuri skont l-Artikolu 191(2) tal-Ftehim Kummerċjali.
            
            
               (6)Id-deċiżjoni li tiġi emendata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali tista’ tiġi adottata fil-Kumitat għall-Kummerċ stabbilit mill-Ftehim Kummerċjali bejn l-Unjoni u l-Kolombja bħala l-Pajjiż Andean firmatarju kkonċernat, skont il-paragrafu 14 tal-Artikolu 3 tal-Ftehim Kummerċjali flimkien mal-paragrafu 12 tal-Artikolu 4, peress li tirrigwarda esklużivament ir-relazzjoni bilaterali bejniethom. 
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Fis-Subtaqsima 1 tat-Taqsima A tal-Appendiċi 1 tal-Anness XII (Akkwist Pubbliku) tal-Ftehim Kummerċjali, l-intestatura u s-sitt aġenziji li ġejjin jiżdiedu mal-lista tal-entitajiet tal-akkwist fil-livell ċentrali: 
            
            
               “Aġenziji tal-Fergħa Eżekuttiva
            
            
               29. Agencia Nacional de Minería
            
            
               30. Agencia Nacional de Infraestructura 
            
         
         
            
               31. Agencia Nacional de Seguridad Vial 
            
            
               32. Agencia Nacional del Espectro
            
            
               33. Agencia Presidencial de Cooperación Internacional de Colombia
            
            
               34. Agencia de Desarrollo Rural”. 
            
            
               Artikolu 2
            
            
               L-emenda prevista fl-Artikolu 1 ma għandha tinvolvi l-ebda aġġustament kumpensatorju.
            
            
               Artikolu 3
            
            
               Din id-Deċiżjoni għandha tidħol fis-seħħ fi […]. 
            
            
               Din id-Deċiżjoni għandha titfassal fil-lingwi uffiċjali tal-Partijiet tal-Ftehim Kummerċjali, b’kull wieħed minn dawn it-testi jkun ugwalment awtentiku.
            
            
               Magħmul fi […] 
            
            
                     
                        Għall-Kumitat għall-Kummerċ